CELEX: C2005/182/41
Language: fi
Date: 2005-07-23 00:00:00
Title: Asia C-128/05: Euroopan yhteisöjen komission 18.3.2005 Itävallan tasavaltaa vastaan nostama kanne

23.7.2005   
            
            
               FI
            
            
               Euroopan unionin virallinen lehti
            
            
               C 182/21
            
         Euroopan yhteisöjen komission 18.3.2005 Itävallan tasavaltaa vastaan nostama kanne
   (Asia C-128/05)
   (2005/C 182/41)
   Oikeudenkäyntikieli: saksa
   Euroopan yhteisöjen komissio on nostanut 18.3.2005 Euroopan yhteisöjen tuomioistuimessa kanteen Itävallan tasavaltaa vastaan. Kantajan asiamiehenä on Dimitris Triantafyllou, prosessiosoite Luxemburgissa.
   Kantaja vaatii, että yhteisöjen tuomioistuin
   
               —
            
            
               toteaa, että Itävallan tasavalta ei ole noudattanut jäsenvaltioiden liikevaihtoverolainsäädännön yhdenmukaistamisesta — yhteinen arvonlisäverojärjestelmä: yhdenmukainen määräytymisperuste — 17 päivänä toukokuuta 1977 annetun kuudennen neuvoston direktiivin 77/388/ETY (1) 2 ja 6 artiklan, 9 artiklan 2 kohdan b alakohdan, 17 ja 18 artiklan ja 22 artiklan 3–5 kohdan mukaisia velvoitteitaan, koska se ei ole antanut Itävallan ulkopuolelle sijoittautuneiden verovelvollisten henkilöiden, jotka harjoittavat henkilökuljetuksia Itävaltaan, toimittaa veroilmoituksia ja maksaa arvonlisäveron nettomäärää, kun niiden vuotuinen liikevaihto Itävallassa on alle 22 000 euroa, olettaen, että tässä tapauksessa kannettavan arvonlisäveron määrä on sama kuin vähennyskelpoisen arvonlisäveron määrä ja että yksinkertaistettujen säännösten soveltaminen edellyttää tämän vuoksi, että laskuissa ja muissa vastaavissa asiakirjoissa ei mainita Itävallan arvonlisäveroa.
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Itävallassa muuhun jäsenvaltioon tai kolmanteen valtioon sijoittautuneiden verovelvollisten henkilöiden suorittamiin kansainvälisiin henkilökuljetuksiin on 1.4.2002 lähtien sovellettu yksinkertaistettuja säännöksiä. Tällaiset verovelvolliset henkilöt eivät saa toimittaa veroilmoituksia eivätkä maksaa arvonlisäveron nettomäärää, kun niiden vuotuinen liikevaihto Itävallassa on alle 22 000 euroa. Säännöksissä oletetaan, että tässä tapauksessa kannettavan arvonlisäveron määrä on sama kuin vähennyskelpoisen arvonlisäveron määrä. Samanaikaisesti verovelvolliset, jotka hyötyvät näistä yksinkertaistetuista säännöksistä, eivät saa mainita Itävallan arvonlisäveroa laskuissa tai muissa vastaavissa asiakirjoissa.
   Nämä säännökset eivät ole 17.5.1977 annetun neuvoston direktiivin 77/388/ETY (kuudes arvonlisäverodirektiivi) eivätkä 19.5.2001 tehdyn neuvoston päätöksen 2001/242/EY mukaisia.
   Komissio toteaa, että edellä mainitussa direktiivissä säädetään itse asiassa mahdollisuudesta käyttää vakiokantajärjestelmää pienten yritysten osalta, joita, vaikka niitä kutsutaan säännöksissä ”pieniksi yrityksiksi” — liikevaihto Itävallassa alle 22 000 euroa — ei ole pidettävä yhtenäisesti tulkittavan yhteisön oikeuden käsitteen mukaisina ”pieninä yrityksinä”. Ei ole myöskään osoitettu, että Itävallan vakiokantajärjestelmä ei johda verotuksen kevenemiseen, mikä ylittää sen yksinkertaistamisen, joka kyseisen direktiivin 24 artiklan 1 kohdalla on tarkoitus sallia. Komission mukaan myös vapautus muista tilitystä, veroilmoitusta ja kirjanpitoa koskevista velvoitteista on osoitus liiallisen yksinkertaistamisen muotoseikoista.
   Komissio väittää, ettei riidanalaisia Itävallan säännöksiä voida hyväksyä edellä mainitun neuvoston päätöksenkään perusteella. Vaikka tässä päätöksessä sallitaan Itävallan tasavallan poiketa kyseisen direktiivin 11 artiklasta ja kantaa 1.1.2001 ja 31.12.2005 välisenä aikana veroa Itävallan ulkopuolelle sijoittautuneiden verovelvollisten henkilöiden Itävallan ulkopuolella rekisteröityjen ajoneuvojen avulla harjoittamista kansainvälisistä henkilökuljetuksista, tämän poikkeuksen nimenomaisena edellytyksenä on kuitenkin se, että Itävallan alueella tapahtuvasta kuljetuksen osasta kannetaan vero henkilöä ja kilometriä kohti lasketun keskimääräisen verotusperusteen avulla.
   
      (1)  EYVL 1977 L 145, s. 1.